Il- Ktieb il- Kbir Daħla għall- Ktieb il- Kbir Serpent tal- bronż imwaqqaf bl- ordni t' Alla kien jeħles mill- gidma mortali tas- sriep tan- nar lil dawk li kienu jħarsu biss lejh.

Dan kien figura ta' Kristu kruċifiss b' interpretazzjoni awtentika.

Issa jekk tant virtù mill- figura x' hemm immela mir- realtà?

Inħarsu aħna wkoll migdumin akkawża tad- dnub lejn is- serpent tal- ħajja propost lilna fuq il- Kalvarju biex permezz tiegħu neħilsu ruħna mill- mewt ta' dejjem kif diġà ġew meħlusin ħutna l- qaddisin li ħarsu lejh, studjawh u mxew kuraġġużi fuq it- tagħlim li redgħu minnu.

Alla l- Missier jgħid: "Dan hu l- iben maħbub tiegħi li bih jien tgħaxxaqt.

Lilu isimgħu."

Alla l- Kelma eterna inkarnata jgħid: "Wieħed hu l- imgħallem tagħkom Kristu."

Alla l- Ispirtu Santu li tkellem b' ħalq il- profeti u permezz ta' figuri esprima: "Mosè għamel serpent tal- bronż u qiegħdu b' sinjal li meta lejh kienu jħarsu dawk li kienu migduma, kienu jfiqu."

Il- Prekursur indikah: "Ekku l- ħaruf t' Alla, ekku li jneħħi d- dnubiet tad- dinja."

Il- Kulleġġ Appostoliku: "Aħna nippritkaw lil Kristu msallab: għal- Lhud skandlu u għall- pagani bluha."

Is- Santi Padri, fosthom Santu Wistin: "Sabiex niġu mfejqin mid- dnub, inħarsu lejn Kristu msallab."

Il- Knisja fir- riti sagri tagħha ppreskriviet il- kruċifiss f' nofs kull altar, tifhem b' hekk li tgħid lill- fidili: "Dan hu l- mudell u l- imgħallem tagħkom."

Ikun immela għalina wisq għażiż hedan il- Ktieb tassew kbir għar- raġuni tal- awtur u tat- tagħlim f' paġni ta' ħajja eterna.

Ktieb il- kbir.

Paġna I. Id- Divinità tiegħu vera. a)	Infatti Ġesù Kristu kieku ma kienx Alla veru ma setax jasal biex jissodisfa lill- Ġustizzja infinita offiża bid- dnub; lanqas ma seta' jwiegħed il- Ġenna lill- ħalliel.

F' mewtu anki n- natura għarfitu bit- tibdil b' awtur tagħha li ġagħlet liċ- ċenturjun jistqarr jgħid: "Tassew dan kien l- Iben t' Alla." b)	Tagħlim fuq dina l- Paġna.

I.	Ġesù Kristu huwa Alla veru mit- tagħlim divin li kkomunika lill- bnedmin.

II.	Ġesù Kristu huwa Alla għax ikkonferma bil- mirakli u bil- profeziji l- konfessjoni tad- divinità tiegħu proprja u l- missjoni tiegħu.

III.	Ġesù Kristu huwa Alla veru għax il- Fidi fih xterdet mad- dinja b' mezz inkapaċi u fi żminijiet indisposti fost tant impedimenti li biss virtù divina setgħet tissupera.

IV.	Ġesù Kristu huwa Alla veru għax mill- Knisja tiegħu ħarġu bħala frott minn siġra qaddisin servi tiegħu li b' xhud tal- istorja opraw għeġubijiet. c)	Nipproponu illi ngħożżu b' wisq kbira diliġenza t- tagħlim lilna mogħti bil- kelma u bl- eżempju permezz ta' tant Imgħallem li hu Alla veru minn Alla veru.

Paġna II.

L- Umanità tiegħu vera. a)	Infatti Ġesù Kristu fuq is- Salib tkellem u miet: min għandu ġisem veru u jitkellem dan hu bniedem veru.

Tkellem diversi drabi f' waqtu, f' loku u raġonevolment: sofra l- għatx u wara għajta miet.

Il- fetħa tal- kustat tiegħu mejjet tixhed ġisem reali: tlieta huma li jagħtu xhud fuq dina l- art: l- ispirtu, l- ilma u d- demm. b)	Tagħlim fuq dina l- paġna I.	Ġesù Kristu huwa bniedem veru għax raġun ma kienx ikollu li jissejjaħ bin il- bniedem, kieku ma kellux oriġini minn bniedem.

II.	Ġesù Kristu kieku ma kellux ġisem veru u reali bħal tagħna t- tbatija u l- mewt tiegħu kienu jkunu kelma inutli, vojta u mingħajr ebda effett ta' fidwa.

III.	Ġesù Kristu huwa bniedem veru għax wara r- Reżurrezzjoni tiegħu qal: "Araw idejja u saqajja li jiena jien: missu u araw għax l- ispirtu m' għandux laħam u għadam bħalma intom taraw li jiena għandi."

IV.	Ġesù Kristu huwa bniedem veru għax San Ġwann iddefenda dan id- domma u l- Knisja tgħallem li hu perfett Alla, perfett bniedem li jeżisti minn ruħ raġonevoli u minn laħam ta' bniedem. c)	Nipproponu illi nifirħu dejjem fuq ix- xorti tagħna li f' sens veru u reali ngħidu li Alla huwa wieħed mill- aħwa tagħna.

Paġna III.

Ir- ritratt ta' veru Ragħaj spiritwali. a)	Infatti Ġesù Kristu ma abbandunax in- nagħġiet tiegħu; iżda rreżista sat- tixrid ta' demmu kontra lpup veri għedewwa tal- isem t' Alla u tal- erwieħ: biex ma jħallix il- veru deni jaħtaf, igerrex, iħarbat u jiddevora l- merħla, iġġudika li jqiegħed ħajtu għall- mewt, kollu umiltà u manswetudni.

Re jmut għas- serv u għas- serv għadu tiegħu. b)	Tagħlim fuq dina l- Paġna.

I.	Kwalitajiet għall- uffiċċju ta' ragħaj (superjur) mill- Appostlu San Pawl huma: "Li ma jistax ikun imċanfar, li jkun sobrju, prudenti, laqqiegħi u duttur."

Meta Alla jagħżel 'il xi ħadd għal xi fini jagħtih ukoll il- mezzi.

II.	Kull ragħaj bħal belt fuq muntanja: għalhekk imseksek jekk hux bil- għatx tal- unuri, tal- pjaċiri u tar- rikkezzi.

III.	Il- Prudenza hija l- unika virga ta' jdejn ir- ragħaj: għalhekk jikkonsulta ruħu ma' nies bla passjonijiet u jitlob id- dawl lil Alla.

IV.	 Ir- ragħaj, bħal missier, jilqa' 'l uliedu kollha u jħabrek għall- vera feliċità tagħhom speċjalment billi jgħallimhom b' qalb persważa.

c)	Nipproponu illi, jekk superjur tagħna jkun ta' eżempju ħażin, fuq id- direzzjoni ta' Kristu nagħmlu li jikkmandalna u niftakru li wieħed huwa l- mexxej u l- imgħallem tagħna, Kristu.

Paġna IV.

Il- prezzjożità ta' ruħ il- bniedem.

a)	Infatti Ġesù Kristu biss seta' jkun il- prezz biex bih jiġi mifdi l- bniedem mill- jasar tad- dnub: mill- prezz imqiegħed jiġi magħruf l- oġġett.

Demm hekk t' Alla inkarnat prezz għas- saħħa eterna ta' ruħ il- bniedem: u xejn la deheb, la fidda u xejn ħlief tixrid ta' demm divin biss unikament seta' jixtri u jifdi l- bniedem.

Ara kemm hija prezzjuża ruħna u stagħġeb!

b)	Tagħlim fuq dina l- paġna.

I.	Il- Knisja tistagħġeb kemm prezzjuża hija ruħ il- bniedem: O Alla, li ħlaqt b' mod tal- għaġeb id- dinjità tas- sustanza tal- bniedem u b' ikbar mod tal- għaġeb inti fdejt il- bniedem.

II.	Prezzjuża ruħ il- bniedem għall- potenzi tagħha: intellett volontà u memorja u għall- immortalità tagħha.

III.	Prezzjuż huwa l- bniedem mhux biss għax huwa xbieha t' Alla iżda wkoll għax kapaċi tal- grazzja tiegħu.

IV.	Wieħed malajr jikkonkludi li l- Fidi hija mejta, xħin jara tant kultura għall- ġisem u għar- ruħ xejn anzi ħsara volontarja.

c)	Nipproponu illi nitbeżżgħu fuq l- iskandlu tal- proxxmu li mħabba fih miet Kristu.

Paġna V.

Il- Kruha tad- dnub.

a)	Infatti Ġesù Kristu l- Isplendur t' Alla l- Missier, minxur bħala mġiddem bla sura fuq is- Salib f' ħalq l- orrur tal- mewt huwa vera espjazzjoni tad- dnub.

X' inhija l- kawża ħlief id- dnub li wassal f' hedan l- istat 'il Dak li permezz tiegħu sar kollox u li mingħajru x- xejn biss?

b)	Tagħlim fuq dina l- paġna.

I.	Il- kruha tad- dnub tidher fl- effetti tiegħu: fl- injoranza, fil- biża' fil- konkupixxenza, fil- mard, fil- mewt u fit- telfien tal- paċi.

II.	Bid- dnub il- mejjet il- bniedem jitlef il- merti kollha, isir inkapaċi li jimmerita u ħati tan- nirien eterni.

III.	Id- dnub huwa hekk ikrah li Alla jobogħdu daqskemm iħobb lilu nnifsu u jikkastigah bi ħruxija denja t' Alla.

IV.	Biex wieħed jabborri d- dnub jaħseb fuq il- konsegwenzi u allura dan jitfaċċa bħala għadu quddiem il- volontà.

c)	Nipproponu illi niftakru li Alla stess li ħalaqna impona fuq spallitna l- liġi tiegħu u ordinatament għall- vera paċi u feliċità tagħna.

Paġna VI.

Il- Mewt.

a)	Infatti Ġesù Kristu qal: "Huwa mitmum," u miet għall- ħajja tagħna, għax aħna bnedmin ġejna kkundannati għall- mewt spiritwali u korporali.

Isma' l- Appostlu San Pawl: "Jekk irxuxtajtu ma' Kristu" — dan juri l- mewt spiritwali; "Permezz ta' bniedem il- mewt u permezz ta' bniedem il- qawma mill- imwiet" — dan juri l- mewt korporali.

b)	Tagħlim fuq dina l- paġna.

I.	Il- mewt hija żgura b' xhud tal- Fidi, b' xhud tal- Istorja u b' xhud tal- istess kors naturali.

II.	Waħxi l- ħsieb tal- mewt għax tkun darba biss biss.

III.	L- inċertezza fuq il- ħin tal- mewt tikxef x' fidi għandu fl- infern il- bniedem li tant jitwaħħax min- nar u li jaf li dnub mejjet huwa l- kawża tal- perdizzjoni eterna.

IV.	Billi l- mewt daħlet akkawża tad- dnub, id- dnub immela jaħrab mill- qalb bil- ħsieb serju tal- istess mewt.

c)	Nipproponu la qgħadna mhux hawn, illi niddistakkaw ruħna minn kulħadd u minn kollox b' ġid kbir spiritwali tagħna, dejjem nistennew b' qalbna ttaqtaq li minn mument għal ieħor naraw 'l Alla.

Paġna VII.

L- imwiegħed Messija f' dan Ġesù.

a)	Infatti Ġesù Kristu bejn żewġ ħallelin imsallab bl- imsiemer f' idejh u f' saqajh, miftuħ fil- kustat, misqi bil- ħall, libstu milgħuba bix- xorti, eżaltat mill- art bħas- serpent tal- bronż li kien figura tal- Messija, imċaħħad mill- poplu tiegħu l- Lhud, ikkundannat għall- mewt b' disprezz huwa vera u reali illustrazzjoni tal- profeziji li kellhom imissu l- Messija.

b)	Tagħlim fuq dina l- paġna.

I.	Jekk dan Ġesù mhux il- Messija ma jistax ikun ieħor billi t- tempju, li fih kellu jidħol ir- re tal- Paċi skont Aġġew profeta, huwa meqrud.

II.	Ġesù huwa l- veru Messija għax fih ġew ivverifikati l- Profeziji speċjalment fuq ir- Reżurrezzjoni tiegħu.

III.	Il- profezija ta' Ġakobb tgħid ċar li l- Messija ġie għax il- miġja tiegħu kellha tkun mat- tneħħija tax- xettru ta' Ġuda

IV.	Min irid jara min hu Ġesù Kristu jħares fuq l- opra tiegħu l- knisja — monument ħaj tad- divinità tiegħu — rigward il- propagazzjoni, il- konservazzjoni u l- frott mill- qaddisin tagħha.

c)	Nipproponu illi ma rridux nilqgħu fi qlubna u fi djarna ħlief 'il Kristu Ġesù li Alla bagħtilna Salvatur u ssiġillah bil- mirakli u bil- profeziji.

Paġna VIII.

Il- Persekuzzjoni għas- servi t' Alla.

a)	Infatti Ġesù Kristu, il- veru werriet tal- vinja, għax- Xeħħa u għall- Għejra ta' dawk li fosthom hu ġie mibgħut minn Alla biex jgħallem u jhenni, minflok ma ġie milqugħ b' denja riverenza, ġie falsament akkużat u ssentenzjat għall- mewt tas- salib akkawża tat- tixwix u tal- kalunnji: ġid imħallas b' deni.

b)	Tagħlim fuq dina l- paġna.

I.	Hija profezija li żgur tiġi mitmuma għax divina: "Jekk ħaqru lili, jaħqru wkoll lilkom."

II.	F' xi wieħed miż- żewġ tribunali, indispensabbli għal kull bniedem, jeħtieġ tingħata sentenza ħażina għax kuntrarji: "Imberkin intom meta jkunu seħtukom il- bnedmin."

III.	Il- persekuzzjoni mill- ħżiena teffettwa b' konfużjoni tagħhom glorja, kuruna u veru ġid fuq il- ġusti: ġid minn deni.

IV.	Kawża ordinarja tal- persekuzzjoni hija s- senswalità, li biex tfittex lilha nnifisha f' kollox, għandha avversjoni serja għal kull liġi u għal kull ġid spiritwali.

c)	Nipproponu li dejjem inlestu ruħna għall- persekuzzjoni u li nifirħu, meta tiġi, fuq il- ħsieb li nixbhu l- Imgħallem Divin tagħna b' sinjal hekk kbir ta' Predestinazzjoni għall- Glorja Eterna.

Paġna IX.

Persuna unika fi Kristu u dina divina.

a)	Infatti Ġesù Kristu msallab ma jistax ikun ħlief suġġett wieħed f' żewġ naturi uniti u distinti: divina mill- fini: ġie biex iħallas 'l Alla għall- fidwa tad- dinja — umana mill- mezz: ġie biex ixerred demmu għall- istess fidwa.

Dan il- mezz ma jasalx għall- effett tal- fini f' persuna umana billi finita hija kull azzjoni tagħha: kien jenħtieġ li jappartjeni lil persuna divina.

"Mhux tnejn iżda wieħed huwa Kristu".

(Simb.

Atan.)

b)	Tagħlim fuq dina l- Paġna.

I.	Kull natura fi Kristu żammet l- attributi tagħha — Alla perfett u bniedem perfett.

II.	Kristu huwa l- Iben naturali t' Alla: Marija Santissima hija vera Omm naturali ta' Alla u kull parti ta' Kristu għandha tkun adorata f' sens proprju: kollox akkawża li l- Persuna hija waħda u divina.

III.	F' kull azzjoni ta' Kristu mertu infinit: għax in- natura umana tappartjeni lil Persuna divina.

IV.	Kristu, barra d- dnub, ħa, għax ried hu, fuqu nnifsu difetti fir- ruħ u fil- ġisem.

c)	Nipproponu illi nirringrazzjaw lil Kristu Ġesù b' vera rikonoxxenza għall- imħabba li ġibilna: għax Hu stess, kif jgħallem San Pawl, li hu realment ugwali ma' Alla, wassal ruħu fix- xejn billi sar bniedem bħalna anzi seftur tagħna.

Paġna X.

In- Neċessità tal- eżempji tajba.

a)	Infatti Ġesù Kristu veru arkitett għaref li jibni fuq il- blat ikkonferma tagħlimu bl- eżempju fuq is- Salib.

Magħdud max- xellerati jitlob għall- għedewwa ekku l- umiltà u l- maswetudni: imut għall- ħeġġa t' Alla u għas- saħħa tal- proxxmu f' faqar estrem ekku l- karità lejn Alla u lejn il- proxxmu.

X' inhu f' kelma waħda Kristu kruċifiss ħlief l- Evanġelju illustrat?

b)	Tagħlim fuq dina l- paġna.

I.	Min jgħallem mingħajr eżempji tajba jiċċanfar bil- proverbju: "Tabib, fejjaq lilek innifsek."

II.	Ta' kemm effikaċja kbira hu l- eżempju isma' lill- pagan Orazio Flacco bid- dehen tan- natura: "Il- kliem iqanqal iżda l- eżempji jkarkru."

III.	Rigward l- eżempju tajjeb Ġesù xebbah lill- iskulari tiegħu lid- "Dawl", lil "Belt fuq muntanja" u lill- "Melħ" għall- effettwazzjoni tat- tagħlim Evanġeliku.

IV.	Siġra tajba ma tistax tagħti frott ħażin lanqas siġra ħażina ma tista' tagħti frott tajjeb: għalhekk l- operazzjoni esterna tagħti xhud fuq il- persważjoni ta' qalb kull bniedem.

c)	Nipproponu li ngħożżu lil min jedifikana bl- eżempji tajba u li naħarbu minn min jagħtina eżempji ħżiena li b' forza ikbar jiġbdu minn l- eżempji tajba.

Paġna XI.

Il- kuraġġ fis- Servizz t' Alla.

a)	Infatti Ġesù Kristu veru ljun tat- tribù ta' Ġuda quddiem il- waħx tal- mewt baqa' jsostni dak li għallem u ma nġibidx mit- temmija tal- volontà t' Alla: anzi ġġudikaha ħaġa ta' kbira glorja li jmut vittma tagħha b' disprezz veru u serju ta' kull speranza li tista' toħroġ minn dina d- dinja fiergħa u qarrieqa.

b)	Tagħlim fuq dina l- Paġna.

I.	Il- kuraġġ huwa meħtieġ għalina fis- servizz t' Alla mħabba l- inklinazzjonijiet tagħna ħżiena naturali għall- istima proprja, għat- tpaxxija u għall- għana.

II.	Il- kuraġġ huwa meħtieġ għalina fis- servizz t' Alla mħabba l- mibegħda tal- ispirti infernali li jaħqru l- qaddisin.

III.	Il- kuraġġ huwa meħtieġ fis- servizz t' Alla fuq il- kelma ta' Kristu: "L- għedewwa tal- bniedem niesu."

IV.	Quddiem żewġ oġġetti ta' biża' inegwali l- qalb taħrab l- akbar: il- biża' immela tal- pwieni eterni jeħtieġ jagħleb dak tal- mewt u ta' kull deni temporali.

c)	Nipproponu illi niddisprezzaw kull biża' temporali, persważi li la ħajjin lanqas mejtin ma naħarbu l- id tal- Omnipotenti, li hu firmament għal dawk li jibżgħu minnu.

Paġna XII.

Il- ġudizzji oskuri t' Alla.

a)	Infatti Ġesù Kristu, li Alla qiegħed għall- mewt biex ikun is- saħħa eterna tal- bnedmin, kien mogħti għall- mewt permezz ta' għejra fil- Lhud — u Alla jrid 'il kulħadd karitattiv — u permezz ta' inġustizzja f' Pilatu — u Alla jrid 'il kullħadd ġust.

Min jista' jifhem il- ġudizzji t' Alla?

David qal li Alla hu terribbli fi ħsibijietu fuq ulied il- bnedmin.

b)	Tagħlim fuq dina l- paġna.

I.	Fin- natura stess tinsab oskurità, li tfixkilna: eżempju, spirtu jikkomunika ma' ġisem: żerriegħa tmut biex tinbet.

II.	Fuq il- grazzja isma' l- Appostlu: "Kemm huma ta' ħadd li jista' jifhimhom il- ġudizzji t' Alla u kemm ta' ħadd li jista' jfittex it- triqat tiegħu!"

III.	Moħħ finit u ferut bl- injoranza u bil- passjonijiet li jidħol jitħaddet ma' Essri infinit u sapjentissmu f' dan hemm suppervja intollerabbli.

IV.	Alla hu dejjem ġust u rett f' kull ġudizzju tiegħu: kulma jiġri immela hu għall- glorja tiegħu u għall- ġid tagħna.

c)	Nipproponu illi ngħixu b' wiċċna mal- art naduraw fis- skiet il- ħsibijiet u d- dispożizzjonijiet divini mingħajr ma nissugraw ngħidu: "Kif hekk?"

"Għaliex hekk?"

Paġna XIII.

L- għożża tal- Liġi t' Alla.

a)	Infatti Ġesù Kristu biss bit- tixrid ta' demmu seta' jissodisfa l- inqas ksur tal- liġi divina — U mingħajr tixrid ta' demm ma ssirx maħfra,— hekk jgħallem San Pawl.

Issa jista' ma jkunx prezzjuż daka l- oġġett li ebda mezz, barra demm divin, ma jasal biex jifdih u jirriparah?

Mingħajr dubju infinitament prezzjuż.

b)	Tagħlim fuq dina l- paġna.

I.	Għal Alla hija hekk għażiża l- liġi tiegħu kemm huwa Hu stess għażiż għalih innifsu għax hija l- volontà tiegħu.

II.	Turi ċar biżżejjed kemm hija għażiża l- liġi divina l- manjiera kif Alla kkomunikahielna cioè permezz ta' Ibnu stess ukoll.

III.	Il- qerda tal- opri sublimi ta' jdejn Alla tipprietka serjament kemm Alla jgħożż il- liġi tiegħu b' rigur tassew kbir.

IV.	Il- ġenna u l- infern fl- eternità tagħhom jipperswadu bid- dawl tan- natura u tal- fidi x' jiġifieri tosserva jew tikser il- liġi t' Alla.

c)	Nipproponu bl- idea vera f' rasna li missier iwiddeb l- iben biex jarah feliċi illi ngħożżu b' disprezz ukoll ta' ħajjitna l- liġi t' Alla, li hija kawża unika ta' vera hena f' din id- dinja u fl- oħra.

Paġna XIV.

Il- Ġudizzju.

a)	Infatti Ġesù Kristu xħin talab għall- maħfra tal- offensuri tiegħu wera ċar fuq l- eżistenza tal- ġudizzju li minnu toħroġ sentenza ta' deċiżjoni fuq dak li hu ġust u dak li mhuwiex.

Meta hija mċaħħda l- maħfra s- sentenza hija ta' kastig.

Anzi billi hu Bin il- bniedem ġiet lilu mogħtija s- setgħa li jagħmel il- ġudizzju u eżerċitaha xħin qal lill- ħalliel: "Illum inti tkun il- Ġenna miegħi."

b)	Tagħlim fuq dina l- paġna.

I.	L- istess dawl tan- natura jipprova n- neċessità tal- ġudizzju fuq l- opri tal- ħżiena li inkella jkunu huma biss iffavoriti minn Alla u dan hu assurd.

II.	Kull bniedem f' mewtu jkollu ġudizzju partikolari, kif jinġibed mill- parabbola tat- talenti u tal- għani u Lazzru.

San Pawl jgħid li wara l- mewt il- ġudizzju.

III.	Il- ġudizzju t' Alla huwa hekk strett li lanqas ma jħalli barra kelma fiergħa.

IV.	Wara l- mewt universali jsir il- ġudizzju universali kif jgħid Kristu.

"Għad jiġi Bin il- bniedem fil- kobor tal- maestà tiegħu u jagħti lil kull wieħed skont għamilu."

c)	Nipproponu illi nħejju ruħna għat- tribunal t' Alla nitolbuh lejl u nhar bil- verità maħfra f' riżoluzzjoni ferma li ma narġgħux iżjed u bi dmugħ sinċier beżgħana fuq serjetà hekk terribbli, qabel ma nieqfu fih.

Paġna XV.

Il- Kobor tal- Ġenna.

a)	Infatti Ġesù Kristu biss seta' jagħmel werriet tal- Ġenna l- bniedem diżgrazzjat.

"M' hemmx f' ħaddieħor saħħa," jgħallem San Pietru.

Ara ftit immela min hu l- mezz tal- Ġenna u mill- proporzjon bejn il- mezz u l- fini stagħġeb fuq dak li hemm lest għal min jobdi 'l Kristu.

b)	Tagħlim fuq dina l- paġna.

I.	Mosè bid- dija, Ġesù trasfigurat, l- Anġli li dehru fl- Antik u fil- Ġdid Testment juru farka fuq il- ġmiel tal- Kreatur li hu l- ħlas tal- ġusti.

II.	Il- kobor tal- ġenna jidher mid- dixxiplina preżenti li tobbligak tħalli ħajtek, ġidek u unurek jekk jenħtieġ biex ma tidnibx.

III.	San Pawl jikteb li għajn ta' bniedem qatt ma rat, lanqas widna ta' bniedem qatt ma semgħet, lanqas qatt ma daħal f' qalb ta' bniedem x' lesta Alla għal dawk li jħobbuh.

IV.	Kristu fl- evanġelju qal li Alla jitħażżem u jaqdi l- kreaturi tiegħu salvi: għaġeb fuq l- għoġbijiet!

c)	Nipproponu li nqumu kuraġġużi u nagħmlu kulma jenħtieġ kontra t- tfixkil għall- Ġenna basta ma nitilfux premju hekk kbir u f' pussess sigur, sod u etern ta' vera tgawdija.

Paġna XVI.

Kemm terribbli l- Infern!

a)	Infatti Ġesù Kristu għamel il- pass tal- akbar għaġeb, li twieled, għex u miet fuq is- Salib biex jeħles il- kreaturi tiegħu mill- Infern.

Ekku kemm terribbli l- Infern!

Alla jmut vittma biex il- bniedem isalva mill- pwieni tiegħu.

Ħaġa li twerwer taqa' f' idejn Alla l- ħaj: hekk jikteb l- Appostlu San Pawl.

b)	Tagħlim fuq dina l- Paġna.

I.	L- Infern jeżisti għax fid- dinja jeżisti d- dnub u għax qalu Kristu li rxoxta.

II.	Fl- Infern imur min imut imtebba' bi dnub mejjet.

III.	L- Infern huwa terribbli għall- eternità tiegħu fin- nirien u f' kulma hu kontra qalb il- bniedem u l- ħelsien minn dawn it- turmenti huwa b' kull mod impossibbli.

IV.	Qalb persważa fuq il- verità tal- Infern tinkixef bl- opri tagħha ta' qdusija.

c)	Nipproponu illi f' kull uġigħ, f' kull inkwiet, f'kull diqa, f' kull tribulazzjoni u f' kull kuntrarju nġibu quddiem għajnejn il- menti tagħna l- Infern fl- eternità tiegħu biex nitbeżżgħu mid- dnub.

Paġna XVII.

Ir- Rassenjazzjoni m' Alla.

a)	Infatti Ġesù Kristu, awl il- lejl qabel ma tela' l- patiblu tas- Salib xħin fl- ispirtu ra l- mewt ħarxa tiegħu, qal: "Missier tiegħi, jekk jista' jkun, jgħaddi minni dan il- kalċi; iżda mhux dak li rrid jiena imma li trid int ikun magħmul."

U tabilħaqq qagħad taħt l- eżekuzzjoni perfetta tad- digrieti ta' Missieru billi baqa' vittma tal- Volontà divina.

b)	Tagħlim fuq dina l- paġna.

I.	Il- paċi hija biss għal dawk li jgħaqqdu l- volontà tagħhom mal- volontà t' Alla: "Glorja lil Alla fl- ogħla tas- smewwiet u paċi fl- art lill- bnedmin ta' volontà tajba."

II.	Wieħed għandu jirrassenja ruħu mas- salib tiegħu: għax Alla hu s- Sinjur assolut ta' kollox u ta' kulħadd.

III.	Wieħed għandu jirrassenja ruħu mas- salib tiegħu: għax Alla hu Missier kulħadd li bil- providenza tiegħu jiggverna s- sema u l- art iħobb il- kreaturi tiegħu.

IV.	L- għażla tas- salib mhijiex ħaġa ta' bniedem: "Kif il- Missier tiegħi ħabb lili hekk jiena ħabbejtkom," qal Kristu li s- salib tiegħu ma għażilhulux ħlief il- Missier.

U: "Il- kalċi li tani l- Missier ma nixorbux jiena?"

c)	Nipproponu illi f' kull deni tagħna ngħidu: "Min jiena jien biex nirreżisti għas- Sapjenza t' Alla li fuqi ddisponiet kollha Providenza li jiena issa ninsab hekk f' dan l- istat?"

Paġna XVIII.

L- Orazzjoni.

a)	Infatti Ġesù Kristu, l- uniku medjatur t' Alla u tal- bnedmin, saċerdot vokat minn Alla, offra ruħu fidwa għal kulħadd lill- Missier tiegħu.

Dan hu s- sagrifiċċju tal- Liġi l- Ġdida inseparat mill- quddiesa, l- orazzjoni per eċċellenza.

Talab għall- għedewwa, għalih innifsu u b' demmu għajjat paċi u saħħa għal kulħadd.

b)	Tagħlim fuq dina l- paġna.

I.	Fil- quddiesa s- saċerdot u l- vittma huwa Ġesù Kristu.

Hu stess jitlob, jirringrazzja lil Alla, jikkalmah u jiġbed fuqna l- barka tal- grazzja.

II.	Frott uniku tal- orazzjoni huwa l- ħelsien mid- dnub.

"Itolbu biex ma taqgħux fit- tiġrib."

III.	Wieħed għandu jitlob bil- fidi, bl- umiltà, bil- kunfidenza, bil- perseveranza u fuq il- merti ta' Kristu.

Għalxejn jaħdmu x- xufftejn jekk il- qalb ma titlobx.

IV.	Jekk missier anki ħażin jagħti lil ibnu ħwejjeġ tajba, kemm iżjed il- Missier ċelesti jagħti l- ispirtu t- tajjeb lil min jitlobhulu?

c)	Nipproponu li nisimgħu kuljum, jekk jista' jkun, il- quddiesa: li b' vera devozzjoni u b' veru spirtu ngħożżu l- "Missierna": u li tul il- ġurnata mat- tokki tal- arloġġ nintrefgħu f' Alla b' xi ħsieb devot jew ġakulatorja.

Paġna XIX.

Is- Silenzju.

a)	Infatti Ġesù Kristu fuq il- kruċifissjoni u l- mewt tiegħu ġie minn Isaija profeta mxebbah lil nagħġa — bħala nagħġa jkun meħud għall- qatla — u lil ħaruf mingħajr leħen quddiem dak li jġiżżu, u ma jiftaħx il- fomm tiegħu.

U San Pietru espona l- verifika ta' dawn it- tixbihat, meta qal: "Li ma seħetx meta kien misħut u ma heddidx meta kien ibati; iżda qiegħed lilu nnifsu lil dak li ġġudikah bla ħaqq."

b)	Tagħlim fuq dina l- paġna.

I.	Is- silenzju intern meta wieħed ma jilqax ħsibijiet inutli u vani; is- silenzju estern meta jindokra wieħed fommu fuq kliem żejjed.

II.	Ġid mis- silenzju — Alla jitkellem mar- ruħ, il- qalb tgawdi vera paċi u r- ras vera serenità u fid- djar tinżamm il- konkordja b' vera mħabba.

III.	Kristu fl- iskola tiegħu qal: "Ikun kliemkom iva, iva: le, le: għax dak li hu iżjed minn hekk hu mill- ħażen."

IV.	In- natura tħobb turi ruħha; iżda l- grazzja tħobb is- satra u s- silenzju.

c)	Nipproponu illi nħobbu b' mod speċjali s- satra u s- silenzju fuq l- eżempju ta' Kristu li għażel joqgħod moħbi xħin bl- omnipotenza f' idejh seta' jgħaġġeb id- dinja kollha.

Paġna XX.

Il- Faqar.

a)	Infatti Ġesù Kristu s- Sinjur assolut tas- sema u tal- art huwa minxur għarwien fuq is- salib imwaħħal bl- imsiemer minn idejh u minn saqajh: m' għandu xejn ħlief sodda tal- għuda li minflok mistrieħ iġġiblu għeja u tbatija għall- pożizzjoni wieqfa u msiemer: xejn b' pussess iżda kollox b' turment.

b)	Tagħlim fuq dina l- Paġna.

I.	Dak li jgħożżu l- bnedmin huwa qżież quddiem Alla, qal Kristu.

Il- Faqar immela huwa wisq prezzjuż għax wisq abborrit mid- dinja.

II.	Kristu twieled fqir, għex fqir, u miet fqir: għallem il- faqar kawża ta' kull Paċi u hedded infeliċità kontra l- għonja għal dina l- ħajja u għall- oħra.

III.	Il- veru fqir min, stakkat minn kulma jippossiedi, jibqa' kwiet fit- telf u fil- kotor u lest biex jarmi kollox jekk hekk jeħtieġ għall- unur t' Alla.

IV.	Jippossiedi kollox min ma jippossiedi xejn meta huwa rpużat fil- providenza t' Alla li jpaxxi t- tajr u jlibbes il- ġilji.

c)	Nipproponu li, meta nibdew nitħajru biex inrekknu xi teżor fuq dina l- art, inġibu f' moħħna kliem Ġesù Kristu: "Ja iblah, illejla jneħħulek ħajtek u dak li inti lestejt ta' min ikun?"

Paġna XXI.

Id- Disprezz tad- Dinja.

a)	Infatti Ġesù Kristu, l- Isplendur tal- glorja, tefa' taħt saqajh il- pompi kollha tad- dinja, stimi, għana u tpaxxija u ħaddan is- salib li fuqu tela' u sostna disprezzi, insulti, uġigħat, tbatijiet u privazzjonijiet.

b)	Tagħlim fuq dina l- paġna.

I.	Kristu qal li hu qżież quddiem Alla dak li hu prezzjuż quddiem il- bniedem mundan bħalma huma senswalità, stimi u rikkezzi.

II.	Min ma jimpurtahx u la minn unuri u la minn tmaqdir issibu għandu f' qalbu paċi kbira.

III.	Salamun stqarr li sab niket u dwejjaq tal- qalb fil- libertà li ta lis- sensi.

IV.	Min mhux lest jiddisprezza ħajtu, unuru, ġidu u kull temporal biex ma jiksirx gravement il- liġi t' Alla, wirtu jkun telfien etern.

c)	Nipproponu illi nipperswadu ruħna fuq il- vanità ta' dina l- ħajja biex nabborruha: xejn għal dejjem u fis- sigur: il- biża' t' Alla hu aqwa minn dak ta' bniedem: mistrieħ la fik lanqas fi bniedem: xejn ma jinżamm fl- istess stat: frugħa tal- frugħat u kollox frugħa.

Paġna XXII.

Il- Ħila tal- għedewwa spiritwali.

a)	Infatti Ġesù Kristu, maqtul fuq is- Salib b' operazzjoni tax- xitan fil- ministerju tal- ingrati Lhud, huwa l- kawża tal- ħelsien mill- jasar tal- għadu infernali li kien rebaħ il- bnedmin kollha bil- ħila tal- qerq f' kundanna ta' mewt eterna fir- ruħ u fil- ġisem.

Il- ġust rebaħ il- ħażin bil- mewt, li biha dan kien rebaħ, u hekk ta l- qawma eterna lill- imsejken bniedem.

b)	Tagħlim fuq dina l- paġna.

I.	Għall- vittorji fuq Satana tenħtieġ il- virtù t' Alla — "Ix- xabla tiegħi ma ssalvanix," hekk qal David.

II.	L- inganni tax- xitan hekk fini u moħbija li kieku kien possibbli jitqarrqu wkoll il- magħżulin t' Alla.

III.	Ħadd m' għandu jafda fih innifsu, meta naraw 'l Eva minn tant dawl tidħol fix- xbiek tal- ingann.

IV.	San Pietru jagħti b' mezz kontra x- xitan li nkunu sobrji, viġilanti u qawwija fil- Fidi li mingħajrha m' hemmx vittorja.

c)	Nipproponu illi ngħożżu u li nħobbu bla ma nixbgħu qatt li nisimgħu t- tagħlim spiritwali biex inqawwu fina l- Fidi u nkunu kapaċi nikxfu l- inganni tad- demonju.

Paġna XXIII.

Il- Karità lejn Alla.

a)	Infatti Ġesù Kristu ma għamilx ħajtu iżjed prezzjuża mill- volontà ta' Missieru billi ssagrifikaha b' mewta ħarxa fuq is- salib għall- glorifikazzjoni tal- isem divin; anzi hu kien espressament qabel iddikjara li l- għajxien tiegħu biss fl- imħabba t' Alla, xħin qal: "L- ikel tiegħi hu li nagħmel il- volontà ta' dak li bagħatni."

b)	Tagħlim fuq dina l- paġna.

I.	Alla kkmanda lill- bnedmin kollha li għandhom iħobbuh b' qalbhom kollha bi preferenza għalih f' kollox u għal kollox taħt piena ta' kastig.

II.	Alla għandu jkun maħbub għat- tjubija tiegħu fih innifsu u għall- benefiċċji li għamel.

III.	Min iħobb 'l Alla, b' xhud stess tan- natura, għandu jaħseb fih, jitkellem fuqu, jimitah speċjalment fil- ħniena, ibati bil- qalb għalih, iħabrek li jarah maħbub mill- oħrajn, jitbeżża' li jagħtih l- inqas diżgust u jagħmel biex f' kollox jogħġbu anki li jaqa' vittma tal- mewt għall- ġieħ tiegħu.

IV.	Il- bniedem għal dana l- fini biss qiegħed fuq l- art biex jagħraf, iħobb u jservi 'l Alla Sinjur assolut tiegħu u b' hekk jidħol fi tgawdija eterna.

c)	Nipproponu illi naraw kemm nistgħu l- kruha tal- ingratitudni, speċjalment meta maltrattati minn xi ħadd ibbenefikat minna, sabiex inisslu abborriment lejn kull dnub, għadu orribbli t' Alla, li hu benefattur veru u uniku ta' kulħadd.

Paġna XXIV.

Il- Karità lejn il- proxxmu.

a)	Infatti Ġesù Kristu, il- Kelma t' Alla inkarnata li biss setgħet tagħti riparazzjoni u sodisfazzjon lill- Ġustizzja divina offiża bid- dnub, aċċetta li jaqa' vittma tal- mewt tas- Salib biex isalva 'l ħutu l- bnedmin mill- perdizzjoni eterna u b' hekk wera mħabba li ikbar ma tintgħatax, li wieħed cioè jħalli ħajtu għall- oħrajn.

b)	Tagħlim fuq dina l- paġna.

I.	Proxxmu kull min jista' jsalva ruħu u jinsab fil- bżonn tal- għajnuna sija tar- ruħ kemm tal- ġisem.

II.	Regola fl- imħabba tal- proxxmu: Ħobb il- proxxmu tiegħek bħalek innifsek: jiġifieri agħmillu dak li trid lilek u tagħmillux dak li ma tridx lilek.

III.	Motivi għall- imħabba tal- proxxmu: Alla jgħodd magħmul miegħu nnifsu kulma nagħmlu mal- proxxmu u jittrattana kif aħna nittrattaw il- proxxmu.

IV.	L- imħabba tal- proxxmu għandha tkun sinċiera jiġifieri bl- opri tal- ħniena: għandha tkun diżinteressata jiġifieri mhux bis- senswalità, jew bi speranza ta' ħwejjeġ temporali u universali jiġifieri bl- esklużjoni ta' ħadd lanqas ta' għadu wieħed.

c)	Nipproponu illi nżommu b' kawża ta' ferħ veru kull okkażjoni ta' għajnuna li tiġina biex nużaw lejn il- proxxmu, mhux biss imħabba l- mertu u l- ħlas iżda mħabba l- unur ukoll spiritwali.

Paġna XXV.

Is- sempliċità.

a)	Infatti Ġesù Kristu fuq is- salib juri ċar li ma kienx qed ifittex lilu nnifsu fl- intenzjoni, iżda 'l Alla f' kollox, xħin isostni kelmtu sal- aħħar nifs bla ebda speranza ta' ġid temporali f' qilla ta' mewt fost faqar perfett u f' baħar ta' disprezz, persważ li m' hemmx ħlas minn Alla għall- opri mingħajr intenzjoni retta, u lanqas glorja għal Alla, kif hu stess għallem.

b)	Tagħlim fuq dina l- paġna.

I.	Alla jitkellem mas- sempliċi jgħarrafhom ħwejjeġ sublimi tas- sema li jaħbi lill- prudenti u lill- għorriefa skont il- laħam.

II.	Ġesù Kristu, li jiġġudikana f' mewtna, għafas b' ripetizzjoni biex ma noprawx b' intenzjoni naturali ta' ħwejjeġ temporali b' telfa vera ta' ħlas minn Alla.

III.	Opra tajba b' fini ħażin teħżien kollha: jekk għajnejk hija safja ġismek kollu jiddi, jekk mudlama ġismek kollu mudlam.

IV.	Ġesù Kristu qal lill- veri skulari tiegħu: "Kunu sempliċi bħall- ħamiem," u —"Jekk ma tkunux tbiddiltu u ma ssirux bħal tfal żgħar ma tidħlux fis- saltna tas- smewwiet."

c)	Nipproponu illi nagħmlu attenzjoni serja fuq kull opra tajba tagħna, kif qalilna Kristu, b' eżami qabel u wara kull azzjoni: għax għandu jqanqal mhux dak li jogħġob, iżda dak li hu ta' ġid veru.

Paġna XXVI.

Il- Manswetudni.

a)	Infatti Ġesù Kristu, vittma ta' għejra u ta' mibegħda, ikkundannat bla ħtija għall- mewt, minxur fuq salib bl- imsiemer f' idejh u f' saqajh, insolentat bid- disprezz tal- mirakli u tal- virtù tiegħu, fetaħ fommu u bis- sinċerità kollha talab għall- għedewwa tiegħu: "Missier aħfrilhom."

b)	Tagħlim fuq dina l- Paġna.

I.	Ma jissejjaħx manswet min jivvendika ruħu jew min jisħon mingħajr ġusta kawża jew min jisħon iżżejjed f' kawża ġusta.

II.	Il- manswet għandu l- maħfra ta' dnubietu, għandu l- paċi f' qalbu, jissejjaħ iben t' Alla, hu mismugħ fit- talb u huwa oġġett tal- kompjaċenza tal- Omnipotenti.

III.	Biex wieħed isir manswet, jaħseb fuq l- infern, jaħseb fuq it- tagħlim u fuq l- eżempji ta' Kristu, jagħmilha ma' nies mansweti u jitlob 'l Alla li żgur jagħti l- ispirtu tajjeb lil min jitlobhulu.

IV.	Il- veru manswet mhux meta mqanqal minn ħwejjeġ ta' dina l- art: iżda meta mqanqal minn ħaġa tal- Fidi.

c)	Nipproponu mregħdin fuq il- ġudizzju t' Alla illi ngħannqu 'l kull min hu ħati għalina fil- ħsieb li xejn m' għandu x' jaqsam l- aqwa deni ma' eternità kollha deni.

Paġna XXVII.

L- umiltà.

a)	Infatti Ġesù Kristu r- re tal- glorja wassal lilu nnifsu fix- xejn billi ndaħal bħal seftur biex imut għall- fidwa tal- bnedmin: ir- re jmut biex jeħles is- seftur, jassoġġetta ruħu għall- volontà ta' Missieru u għall- uġigħat tal- bnedmin: il- ġebla li ġiet mormija mill- bennejja.

b)	Tagħlim fuq dina l- paġna.

I.	Umli min hu persważ li kollox hu bil- virtù t' Alla u għalhekk lil Alla biss unur u glorja.

II.	Tifel żgħir huwa propost mis- Sapjenza divina b' mudell għall- istudju fuq l- umiltà: dan ma jieħu qatt għalih billi ma jifhimx li hu xi ħaġa.

III.	Il- ħsieb tal- mewt, il- ħmerijiet u d- dnubiet tal- bniedem, l- inċertezza fuq kollox u l- eżempju ta' Kristu jnisslu b' ċerta forza spirtu umli.

IV.	L- umli huwa magħġub quddiem Alla, eżaltat minnu u magħżul biex ikun strument għall- unur tal- isem divin: l- umli huwa għaref u jgħum fil- paċi.

c)	Nipproponu illi nipprokuraw il- konfużjoni tagħna nfusna billi nistqarru li aħna tassew foqra fir- ruħ u fil- ġisem jekk Alla ma jsostniniex f' kollox.

Paġna XXVIII.

Il- paċenzja.

a)	Infatti Ġesù Kristu, imdendel fuq is- salib għall- espjazzjoni tad- dnubiet tal- bnedmin kollha, huwa ttormentat f' ġismu akkawża tal- uġigħat mill- pożizzjoni u mill- imsiemer u f' ruħu: abbandunat minn Missieru u minn ħbiebu: f' baħar ta' insulti u ta' disprezzi fuq il- Missjoni tiegħu mill- għedewwa u mnikket mill- preżenza ta' dawk li l- aktar iħobb: kollox issoporta mitluq f' idejn Alla

b)	Tagħlim fuq dina l- paġna.

I.	Il- Paċenzja hija neċessarja; għax il- bniedem għandu jbati bħala bniedem, bħala midneb u anki bħala predestinat għall- glorja eterna.

II.	Bniedem tassew tal- paċenzja ma jħarisx minn min jew imnejn jew minn xiex huwa maħqur: iżda jieħu paċenzja dejjem u mhux biss kemm jogħġbu u b' min jidhirlu.

III.	Mezzi għall- paċenzja: Talb lil Alla għall- akkwist tagħha: Paragun mentali bejn iż- żmien u l- eternità fuq it- tbatija: L- eżempju ta' Kristu u tal- qaddisin: U persważjoni li biss is- salib iqiegħed fit- troni tal- glorja.

IV.	Il- glorja tal- paċenzja meta tiġi akkawża tal- virtù mhux akkawża tal- bluhat bħal dik tal- ħabsin u tad- diżordinaturi.

c)	Nipproponu li f' kull okkażjoni ta' tbatija ngħidu b' qalb ferma: "Inti ġust, o Sinjur, u rett huwa l- ġudizzju tiegħek."

Paġna XXIX.

It- tgħakkis.

a)	Infatti Ġesù Kristu tturmentat fuq is- salib f' baħar ta' mewt huwa l- vera qamħa mgħakksa bl- infedeltà tal- Lhud biex hekk toħroġ f' kotra ta' frott fil- fidi tal- popli.

Mis- salib jeżortana bl- eżempju għall- passi tiegħu li cioè bħalu nobogħdu 'l ħajjitna għax hu assoġġetta l- volontà tiegħu u laħmu biex jogħġob lil Alla.

b)	Tagħlim fuq dina l- Paġna.

I.	It- tgħakkis jikkonsisti f' li wieħed imieri 'l qalbu biex jogħġob lill- qalb t' Alla.

II.	Wieħed espert fuq il- fraġilità umana qal: "Aħrab dejjem, aħrab malajr u aħrab fil- bogħod meta titfaċċa l- okkażjoni prossima tad- dnub."

III.	L- ispirtu u l- laħam huma kontra xulxin: min immela jikkultiva ħaġa minnhom ikollu jgħakkes l- oħra.

IV.	Frott tat- tgħakkis huwa vera qdusija f' paċi soda.

Frott tas- sodisfazzjon naturali infeliċità u inkwiet.

c)	Nipproponu, jekk irridu tassew inkunu ta' Kristu, illi ta' bravi suldati nitgħakksu fil- volontà tagħna nsallbu laħamna mal- vizzjijiet għax mhumiex ta' Kristu dawk li m' għandhomx l- ispirtu ta' Kristu.

Paġna XXX.

L- ubbidjenza.

a)	Infatti Ġesù Kristu, il- Ħaruf bla tebgħa, mejjel għonqu fuq is- salib biex ikun żvinat bis- sikkina tal- Ubbidjenza, kif jgħallem San Pawl: "Kristu sar għalina ubbidjent sal- mewt u mewt tas- salib."

Fuq is- salib hu wkoll stqarr fuq l- ubbidjenza tiegħu meta qal: "Huwa mitmum"; anzi qabel hu stess wera għatx li jobdi meta qal lil San Pietru: "Il- kalċi li tani l- Missier ma nixorbux jiena?"

b)	Tagħlim fuq dina l- paġna.

I.	Mingħajr ubbidjenza ma tista' tieqaf ebda soċjetà tant spiritwali kemm ċivili; iżda kaos ta' diżordni infernali.

II.	Motivi għall- ubbidjenza: M' hemmx setgħa ħlief minn Alla — L- eżempju ta' Ġesù Kristu — L- ingress fir- renju t' Alla u Paċi b' kant tal- Vittorja.

III.	L- ubbidjenza tikxef sodizza tal- virtù u hija sinjal sod tal- vokazzjoni għax Alla jagħti l- mezzi meta jagħżel lil xi ħadd għal xi fini.

IV.	Bniedem ta' perfetta ubbidjenza jtemm bil- prontezza, bis- sempliċità u bil- ferħa l- preċetti tas- superjuri tiegħu.

c)	Nipproponu fuq l- imitazzjoni ta' Kristu illi ngħidu: "Aħna ma ġejniex biex nagħmlu l- volontà tagħna; iżda l- volontà ta' Dak li ħalaqna biex naslu fir- renju tal- vera Paċi."

Paġna XXXI.

In- neċessità tal- penitenza.

a)	Infatti Ġesù Kristu kien jeħtieġ li jbati biex jimmerita l- ġustifikazzjoni tal- bniedem ma' Alla irritat infinitament bid- dnub.

Jgħallem l- Appostlu San Pawl li Alla ma ħafirx lil Ibnu; iżda qiegħdu fil- mewt għalina: issa jekk Alla assolutament iddegrieta dan fuq Ibnu biex jitħassar id- dnub, kif jista' wieħed isalva japprovah?

b)	Tagħlim fuq dina l- Paġna.

I.	Min hu niedem jixtieq li m' għamilx il- ħażen li għamel u b' sogħba vera jirripara kif jista' l- offiża t' Alla.

II.	Bniedem niedem jagħti dan l- frott: jaħrab kull okkażjoni prossima tad- dnub, jirrestitwixxi kif jista' kull ħsara volontarja li għamel u juża ħniena ma' kulħadd biex hu wkoll isib ħniena minn Alla.

III.	Kristu espressament qal li jekk ma nagħmlux indiema lkoll xorta waħda nintilfu.

IV.	Motivi għall- indiema: Alla tajjeb offiż flok irringrazzjat; il- kastigi t' Alla speċjalment fil- fjammi eterni u l- ħsieb tal- mewt inevitabbli u li tiġi darba biss.

c)	Nipproponu, li minn issa nokkupaw ruħna li ndawru għalkollox spallitna minn dak li tgħożż id- dinja u li nibku dnubietna bil- verità qabel ma mmorru u ma nerġgħux niġu.

Paġna XXXII.

In- neċessità tal- fidi.

a)	Infatti Ġesù Kristu kruċifiss, realtà awtentikata tas- serpent tal- bronż imwaqqaf biex jiġi meħlus mill- mewt min iħares lejh, sar kawża ta' ħajja eterna għal min jemmen fih, kif hu stess qal lil Nikodemu.

Wieħed mill- ħallelin jistqarru Alla u bniedem u jiret il- Ġenna.

Ħadd ħlief Alla ma jagħti l- Ġenna: ħadd ħlief kreatura mhi suġġetta għat- tibdil.

b)	Tagħlim fuq dina l- paġna.

I.	San Pawl qal li l- Fidi mhijiex ħaġa ta' kulħadd: u Ġesù qal lil missier l- indemonjat: "Jekk tista' temmen, kollox jista' jkun lil min jemmen."

II.	Il- Fidi għandha tkun ferma, kostanti, universali u ħajja.

III.	Depożitu tal- Fidi: Il- Knisja b' kap viżibbli l- Papa li tat u tagħti frottijiet tal- verità fil- qaddisin ikkonfermati b' għeġubijiet divini.

IV.	Mezzi għall- Fidi: Smigħ spiss tal- kelma t' Alla u kumpanija ma' nies fidili.

c)	Nipproponu li spiss naqraw it- tliet kotba, li bil- verità jipperswadu b' tisqija għall- Fidi, u dawn huma n- Natura maħluqa, Ġesù Kristu fil- Miġja tiegħu fid- dinja u l- Għeġubijiet fil- ħajja tal- qaddisin, frott tal- Knisja tagħna.

Paġna XXXIII.

L- Isperanza minn demm Kristu.

a)	Infatti Ġesù Kristu kien lilna mogħti saċerdot u vittma minn Alla: issa Dan x' inhu li jiċħdilna u ma taniex ukoll kollox miegħu?

Id- demm tal- figura ħeles mill- mewt: xi ngħidu immela fuq il- virtù tad- demm tar- realtà?

"Dan hu demmi li jixxerred għall- maħfra tad- dnubiet."

Hekk qal espressament is- saċerdot tagħna skont l- ordni ta' Melkisedek.

b)	Tagħlim fuq dina l- paġna.

I.	Ġesù ġegħilna nitolbu lill- Missier tiegħu fl- isem tiegħu: "Tassew tassew ngħidilkom: jekk tkunu tlabtu lill- Missier xi ħaġa fl- isem tiegħi, hu jagħtikom."

II.	Wieħed għandu jittama f' daqqa l- ġenna u l- għajnuniet għaliha: u ħaġa ħaġa dak li Kristu għallimna nitolbu ħaġa ħaġa fil- "Missierna".

III.	It- Tama għandha tkun bil- biża' tas- saħħa u soda fuq il- ġid li tistenna u l- mezzi meħtieġa akkawża ta' kelmet Alla tassew potenti u tassew fidil.

IV.	Effetti tat- Tama huma: Ferħ, konfort fin- niket u tħejjija għall- osservanza tal- Liġi t' Alla u għall- Perfezzjoni.

c)	Nipproponu b' ħarsa lejn il- ħalliel ikkonvertit, li bħala pellegrini nerfgħu għal kollox ħsibijietna fil- Patrija ċelesti u nimxu fit- triq tal- orazzjoni rpużati fuq ħuna Ġesù u fuq ommu u ommna Marija Santissima.

Paġna XXXIV.

Il- Fedeltà t' Alla.

a)	Infatti Ġesù Kristu, mejjet imsammar mislub huwa l- oġġett tal- ewgħiedi t' Alla, li għamel lill- bnedmin fil- ġenna tal- art, tul bosta sekli permezz ta' figuri u ta' profeziji fl- Antik Testment: ekku dak li wegħidna tahulna fedelment ġo verifika perfetta tas- sinjali kollha.

b)	Tagħlim fuq dina l- paġna.

I.	Alla hu verità essenzjali: għalhekk nagħmlulu tort gravi jekk ma nemmnux fermament dak li għarrafna permezz ta' Ibnu u tal- Knsja.

II.	Alla huwa fidil: għalhekk bla dubju jippremja l- ġusti u jikkastiga kull tmerija għal qalbu.

III.	Alla huwa fidil: għalhekk it- tentazzjonijiet u kulma jiġi ta' deni fuqna qatt ma jkunu superjuri għal ħilitna.

IV.	Alla huwa fidil u ma jistax jigdeb: għalhekk ma jistax jgħid: "Bravu serv tajjeb u fidil billi inti kont fidil fil- ftit jiena nqiegħdek fuq il- wisq, idħol fil- ferħ ta' sidek" — jekk inti infidil fl- osservanza tal- Liġi tiegħu.

c)	Nipproponu li nżommu quddiem għajnejna l- Liġi t' Alla lejl u nhar, u lejl u nhar nimmeditawha għax hija l- unika kawża ta' paċi u ta' glorja vera.

Paġna XXXV.

Il- Providenza t' Alla.

a)	Infatti Ġesù Kristu l- uniġenitu Iben t' Alla ġie mogħti għall- mewt mill- istess Missier tiegħu b' rimedju uniku għall- fidwa tal- bnedmin.

Alla tagħna dejjem ħabbna, qatt ma nsiena, ħsiebu biex jhennina.

Iridna salvi: ekku jipprokura eċċessivament il- mezzi għall- fini billi jqiegħed vittma 'l Ibnu stess għalina.

b)	Tagħlim fuq dina l- paġna.

I.	Il- kura t' Alla fuq il- bniedem mhux biss tmiss ir- ruħ billi tana 'l Ibnu vittma għas- saħħa eterna; iżda anki l- ġisem.

Jekk Alla jieħu ħsieb it- tajr u l- ġilji kemm iżjed tal- bniedem?

II.	Il- bniedem għax- xbieha t' Alla: Alla immela kollu Providenza fuqna għax Missier ta' dina l- art ma jabbandunax la 'l uliedu lanqas ħwejġu.

III.	L- inqas moviment fis- sema u fl- art ma jsirx mingħajr dispożizzjoni providenzjali t' Alla.

Xejn addoċċ: għasfur mhux minsi quddiem Alla lanqas ma jaqa' fl- art mingħajr il- Missier ċelesti, qal Kristu.

IV.	Alla huwa wisq onorat mill- bniedem meta dan iqiegħed fiduċja b' veru rpoż fil- Providenza divina: u min jiċħad dan l- attribut jiċħad l- eżistenza t' Alla stess.

c)	Nipproponu mistriħin fuq il- kelma t' Alla li ma tistax tiġi nieqsa illi ma niddejqux bil- ħsieb fuq il- mezzi għall- għajxien, meta aħna fidili għal- liġi t' Alla.

Paġna XXXVI.

Il- Miżerikordja t' Alla.

a)	Infatti Ġesù Kristu l- veru Ħanin Samaritan aċċetta volontarjament u mhux minn xi neċessità li jerfa' u jġib dnubietna f' ġismu fuq l- għuda tas- salib u b' hekk ġejna bit- tbenġil tiegħu mfejqin.

Il- Ġustizzja Divina kkundannatna għall- perdizzjoni: il- Ħniena Divina ġibdet mezz proporzjonat u denn għall- ħelsien bit- tixrid tad- demm Divin, kif jgħallem San Leone Papa li l- kawża tar- riparazzjoni tagħna mhijiex ħlief il- ħniena t' Alla.

b)	Tagħlim fuq dina l- paġna.

I.	Ix- xita u x- xemx jitkellmu fuq il- ħniena t' Alla li ma jafx jagħlaq Qalbu wara tant inġurji mill- kreaturi tiegħu.

II.	Il- ħniena li tuża inti xbieha t' Alla turik il- ħniena t' Alla li ħalqek, li hu kawża ta' kull ġid u ta' kull perfezzjoni.

III.	Kristu bil- parabbola tal- Iben il- Ħali jurina qalb Alla li waqa' fuq għonq ibnu umiljat u biesu f' eċċess ta' ħniena.

IV.	Marija Santissima qalet li l- ħniena t' Alla minn nisel għal nisel għal dawk li jibżgħu minnu.

Is- Sapjenza Divina qalet li mberkin dawk li jħennu għax huma jaqilgħu ħniena.

c)	Nipproponu li qatt ma naqtgħu qalbna mill- ħniena bla tarf t' Alla għall- merti tad- Demm ta' Ġesù Kristu u li lanqas ma nissugraw nabbużaw biha.

Paġna XXXVII.

In- neċessità tad- devozzjoni lejn Marija Santissima.

a)	Infatti Ġesù Kristu ta 'l ommu b' omm lil San Ġwann — "Ekku l- iben tiegħek" — u ssostitwieh floku — "Ekku l- omm tiegħek" — issa jekk dan il- maħbub dixxiplu ġie mqiegħed taħt il- protezzjoni materna ta' Marija Santissima u dirett biex jagħtiha qima ta' iben lejn omm; min hu li jifhem jidħol fil- port tas- saħħa mingħajrha?

b)	Tagħlim fuq dina l- Paġna.

I.	Sinjal ta' predestinazzjoni f' min jagħti qima vera lil Marija Santissima: "Imbierka jgħiduli l- ġenerazzjonijiet kollha."

(Luq.

I, 48)

II.	Kelmet Marija Santissima hi potenti.

Osserva x' għamel Kristu fit- tieġ ta' Kana għal kelmitha.

III.	Tista' tiddubita fuq il- kobor li ma jingħaddx ta' Marija Santissima meta hija vera omm Alla?

IV.	Jekk permezz ta' Marija Santissima ħareġ l- awtur tal- grazzja tistenna inti grazzja mingħajrha?

c)	Nipproponu, illi nistudjaw il- kelma tal- Knisja fuq Marija Santissima — Bieb tas- sema — biex inkabbru fina l- kunfidenza lejha.

Hija l- veru bieb li anki Kristu minnu biss ried jidħol: għax permezz tagħha ried isir bniedem u perkonsegwenza jmut, jirxoxta u jitla' fis- sema.

Paġna XXXVIII.

Il- Vokazzjoni tal- istat, ħaġa t' Alla biss.

a)	Infatti Ġesù Kristu veru Saċerdot offra lilu nnifsu Vittma Vera u Denja lill- Missier Alla għall- Glorja tal- isem Divin u għall- Ġustifikazzjoni tal- bnedmin.

Hu, kif jikteb l- Appostlu San Pawl, ma ħadux b' idejh li jsir Saċerdot; iżda għax ġie hekk imsejjaħ minn Alla u għar- reverenza tiegħu ġie wkoll mismugħ f' talbu.

b)	Tagħlim fuq dina l- paġna.

Il- Vokazzjoni ħaġa t' Alla biss għax hu l- ordinatur ġenerali tas- Soċjetà umana li jqassam bl- ordni tas- Sapjenza tiegħu.

Jekk il- ġisem kollu għajn fejn hu s- smigħ?

Bosta membri u ġisem wieħed.

II.	Il- Vokazzjoni ħaġa t' Alla biss għax Ġeremija profeta jgħid fl- Ispirtu Santu:- Mhijiex ħaġa li tmiss il- bniedem li jiddeċiedi fuq il- proprja xorti tiegħu nnifsu, li jagħżel għalih innifsu t- triq u jirregula l- imġiba tiegħu stess: dina hija ħaġa li tmiss biss il- Providenza t' Alla.

III.	Fuq il- Vokazzjoni Nisranija, isma' x' jgħid Kristu: Ħadd ma jiġi għandi jekk il- Missier tiegħi ma jkunx ġibdu.

IV.	Fuq il- Vokazzjoni għall- uffiċċji isma' x' jgħid l- Appostlu San Pawl: Kull wieħed għandu minn Alla: wieħed hekk u l- ieħor hekk, kull wieħed jibqa' f' din il- Vokazzjoni li għaliha ġie msejjaħ.

c)	Nipproponu li noffru bil- gost kollu lilna nfusna lil Alla u ngħidulu: Aħna servi tiegħek ikun lilna kif jogħġob lilek.

Paġna XXXIX.

Li kollox imħabba l- Magħżulin.

a)	Infatti Ġesù Kristu, il- veru predestinat t' Alla, il- primoġenitu fost bosta aħwa li huma xebha tiegħu, spira fuq is- salib: b' hekk ta glorja lil Alla, immerita l- fidwa lill- bniedem u lilu nnifsu eżaltazzjoni.

L- inġustizzja ta' Pilatu, ix- xeħħa ta' Ġuda u l- għejra tal- Lhud effettwaw dina t- tripliċi kuruna.

b)	Tagħlim fuq dina l- paġna.

I.	Fid- dinja hawn nies predestinati għall- glorja qabel kull mertu tagħhom li infallibbilment isalvaw.

II.	Sinjali tal- predestinati: unjoni mal- Papa — imħabba tal- proxxmu — devozzjoni lejn Marija Santissima — smigħ tal- kelma t' Alla — u tbatijiet.

III.	Kollox imħabba l- magħżulin: ereżija, skandli, persekuzzjoni, tbatija, ġuħ, eċċ. huma veri kawżi ta' virtù u ta' glorja — Fejn hi l- palma tal- martri mingħajr il- ħruxija tat- tiranni?

IV.	Direzzjoni fuq il- predestinazzjoni: "Aħna liberi, dak li tajjeb nagħmluh u dak li hu ħażin nevitawh u nintelqu fil- ħniena t' Alla silenzjużi fuq il- ġudizzji tiegħu infiniti.

c)	Nipproponu illi nitolbu maħfra lil Alla li żgur jaħfer lil min jitolbu maħfra vera b' riżoluzzjoni ferma, b' fidi ferma u li jkun qabel ħafer lill- proxxmu.

Paġna XL.

Ir- Riżurrezzjoni tal- bnedmin.

a)	Infatti Ġesù Kristu miet biex b' mewtu jeqred il- mewt, tagħna.

Il- bniedem ġie maħluq biex ma jmutx, iżda akkawża tad- dnub daħlet il- mewt fid- dinja: u b' mewt Kristu billi tħassar id- dnub, il- kawża tal- mewt, aħna nistennew ir- riżurrezzjoni tagħna mill- mewt għall- ħajja sigura u eterna.

b)	Tagħlim fuq dina l- Paġna.

I.	Il- qawma tal- imwiet ġiet irrivelata wisq kmieni b' oġġett ta' speranza u ta' konsolazzjoni għall- bnedmin.

II.	Din id- Domma hija msaħħa minn bosta riżurrezzjonijiet esposti fl- Iskrittura, fl- Istejjer operati quddiem xhieda serji bħalma hi dik ta' Lazzru u dik ta' Kristu.

III.	Fir- riżurrezzjoni universali jkunu erba' taqsimiet: tnejn fil- lemin ta' dawk li jiġġudikaw u ta' dawk li fid- dinja qdew 'il Kristu fl- opri tal- ħniena: u tnejn fix- xellug ta' dawk li emmnu u ma oprawx il- ħaqq u ta' dawk li qatt ma emmnu.

IV.	Ġisem glorjuż irxuxtat ikollu l- kjarezza, l- aġilità, is- sottiljezza, l- impassibbiltà u l- immortalità.

c)	Nipproponu, fuq l- eżempju tal- qaddis Ġob li fin- niket tagħna niftakru f' dan l- artiklu konsolanti tal- Fidi li rrivelah Alla kollu fedeltà u kollu virtù.

Paġna XLI.

Il- kunfidenza f' Alla.

a)	Infatti Ġesù Kristu fuq is- salib jieħu xhud mill- istess għedewwa tiegħu fuq il- fiduċja tiegħu f' Alla li qalu: "Hu kkonfida f' Alla: jeħilsu issa jekk iridu."

U qabel ma spira, b' leħen kbir qal: "Missier, f' idejk nerħi l- ispirtu tiegħi."

Kif jista' jkun li kunfidenza f' Alla m' hemmx fih li għallimna biex ma nsejħux missier fuq dina l- art sabiex biss nikkonfidaw f' Alla?

b)	Tagħlim fuq dina l- paġna.

I.	Imħabba l- inċertezza tal- futur ħadd ma jista' jirpoża b' kunfidenza fih innifsu għalkemm għani, għaref u b' saħħtu.

II.	Imħabba l- passjonijiet u l- inkostanza ħadd ma jista' jirpoża b' kunfidenza fil- bniedem suġġett ukoll kull mument għall- mewt.

III.	Danjel profeta qal: "O sinjur, m' hemmx konfużjoni għal dawk li jikkonfidaw fik."

IV.	L- irpoż hu biss f' Alla: aħna maħluqin għalih u ħadd bħalu li għandu kull mezz ta' faraġ u li mhux suġġett għat- tibdil.

c)	Nipproponu illi nqiegħdu qlubna fil- virtù t' Alla u fil- bżonnijiet kollha tar- ruħ u tal- ġisem nitfgħu l- kura tagħna fuq is- Sinjur u bla dubju li nigglorifikawh b' ringrazzjament sinċier.

Paġna XLII.

Is- siegħa tal- mewt fissa.

a)	Infatti Ġesù Kristu li tassew jixbah lilna bnedmin, barra fid- dnub, qal fuq is- salib: "Huwa mitmum" li jfisser ukoll — "Għalaq iż- żmien li jiena mmut."

Bosta drabi fittxew l- għedewwa li jaqbduh u ma meddewx idejhom, kif jgħid l- evanġelju — "Għax kienet għadha ma waslitx sigħatu," iżda meta dina waslet hu stess qalilhom: "Intom ma middejtux idejkom fuqi meta kuljum kont fit- tempju magħkom iżda dina hija s- siegħa tagħkom."

b)	Tagħlim fuq dina l- paġna.

I.	Ġob qal: "Qosra huma l- ġranet tal- bniedem: inti, o Alla, qegħidt it- tmiem tiegħu li ma jkunx jista' jiskorri."

II.	Xejn, billi Alla hu immutabbli, ma jista' jżomm il- mewt meta tasal l- iffissata siegħa.

III.	Veru li naqraw li Alla jtawwal u jqassar il- ħajja: iżda quddiemu hija dejjem iffissata għax quddiemu hemm il- verifika tal- kundizzjonijiet billi kollox għarwien f' għajnejh.

IV.	Bosta jitqarrqu billi f' saħħithom, jaħsbu li bogħod is- siegħa u intant tkun fuqhom.

c)	Nipproponu illi ngħixu nistennew minn mument għal ieħor il- mewt biex nitbeżżgħu mid- dnub: u wkoll bil- ħsieb li donna ma se mmutu qatt biex nopraw il- ġid bil- kuraġġ.

Paġna XLIII.

In- Neċessità tat- tagħlim.

a)	Infatti Ġesù Kristu, veru uniku Mgħallem tal- bnedmin li permezz tiegħu Alla kkomunikalna x- xjenza tal- ħajja eterna, minxur fuq is- salib jirripeti bl- illustrazzjoni dak li għallem: min ma jarax l- importanza tat- tagħlim fil- premura t' Alla li nqeda b' Ibnu stess u dan tahulna mhux biss bil- kelma iżda bl- eżempju wkoll?

b)	Tagħlim fuq dina l- paġna.

I.	L- aqwa opra tal- ħniena: "Għallem 'il min ma jafx," għax minn hawn kull ġid taħt ix- xhud tal- esperjenza.

II.	Kull tagħlim għandu l- prinċipji: il- Knisja infallibbli hija l- prinċipju f' kull tagħlim nisrani.

III.	Ħadd akkawża tal- injoranza u għan- nuqqas taż- żmien u tal- mezzi ma kien jista' jasal jagħraf it- tagħlim tal- ħajja li kieku ma rrevelahx Alla nnifsu leġittimament.

IV.	L- Iskrittura twiegħed premju kbir għal min jagħmel u jgħallem.

c)	Nipproponu li nħobbu nitgħallmu u li fedelment ingħallmu u bil- gost ukoll ta' qalbna dak li nitgħallmu.

Paġna XLIV.

Il- libertà fil- bniedem.

a)	Infatti Ġesù Kristu ma kienx ikollu raġun jitlob maħfra għall- offensuri tiegħu li kieku dawn ma sallbuhx għax riedu fil- libertà tagħhom u għalhekk saru ħatjin għalkemm iċ- ċirkostanza tal- injoranza ċekknet il- malizzja tal- azzjoni.

San Pawl qal li l- prinċpijiet ta' dina d- dinja qatt ma kienu jsallbu s- Sinjur tal- glorja kieku għarfuh.

b)	Tagħlim fuq dina l- paġna.

I.	Artiklu tal- fidi li kull bniedem huwa liberu u għalhekk responsabbli ta' azzjonitu.

II.	L- impedimenti tal- volontarju huma l- injoranza, il- konkupixxenza, il- biża' u l- forza.

III.	Il- grazzja effikaċi tipperfezzjona l- libertà tal- bniedem li naturalment dejjem lest biex jagħżel il- veru ġid.

IV.	M' hemmx lok għal premju u għal kastig la quddiem Alla lanqas quddiem is- soċjetà mingħajr l- ammissjoni tal- libertà fil- bniedem.

c)	Nipproponu illi nirringrazzjaw 'l Alla għad- don tal- libertà u b' sens ta' rikonoxxenza noffruhielu u b' hekk tkun is- santifikazzjoni tagħna wkoll.

Paġna XLV.

Ir- rikonoxxenza

a)	Infatti Ġesù Kristu awl il- lejl qabel ma ġie msallab irringrazzja lil Alla Missier tiegħu fil- mument stess li fih ġie biex bħala saċerdot skont l- ordni ta' Melkisedek jissagrifika lilu nnifsu taħt l- ispeċi tal- ħobż u tal- inbid: u dana l- istess sagrifiċċju ma jinfiridx minn hedak tal- Kalvarju — "L- opra jien temmejt li int tajtni biex nagħmel;" hekk Kristu qal wara l- aħħar ċena u qabel ma ġie maqbud.

b)	Tagħlim fuq dina l- Paġna.

I.	Għandna raġun nirringrazzjaw 'l Alla għax ħalaqna fdiena u tana kull ġid.

II.	Ħadd ma jirringrazzja 'l Alla ħlief b' osservanza fidila tal- Liġi divina tiegħu.

III.	Bil- quddiesa nirringrazzjaw 'l Alla denjament permezz ta' Ġesù Kristu.

IV.	L- ingratitudni fil- bniedem hija hekk kbira li l- annimal stess iċanfru fuqha — "Il- kelb jagħraf 'il sidu u l- poplu t' Alla ma jagħrafx 'l Alla."

c)	Nipproponu, illi b' qalb safja u b' xufftejn rikonoxxenti nirringrazzjaw dejjem u kullimkien 'l Alla tagħna għall- ġid kollu.

Paġna XLVI.

Il- paċi.

a)	Infatti Ġesù Kristu, medjatur wieħed bejn Alla u l- bniedem, bil- mewt tiegħu fuq is- salib ġieb il- bewsa tal- paċi t' Alla lid- Dinja, li kienet għal għajnejh oġġett ta' korla u rrikonċilja l- art mas- sema fi ħbiberija vera: l- anġli fi twelidu qalu: "Glorja lil Alla fl- ogħla tas- smewwiet u paċi fl- art lill- bnedmin ta' volontà tajba."

b)	Tagħlim fuq dina l- paġna.

I.	Il- bnedmin kollha virtużi u vizzjużi kollox jagħmlu għall- akkwist tal- paċi.

II.	Ħadd ma kien jasal qatt biex isib il- mezzi tal- vera paċi, kieku ma wrihomlniex Kristu fil- faqar, fl- umiljazzjoni u fit- tbatija.

III.	Il- vera paċi, effett ta' perfezzjoni, ma tħallikx tixtieq xejn mill- ħwejjeġ li tfittex id- dinja.

IV.	"M' hemmx paċi għall- ħżiena" — jgħid is- Sinjur.

c)	Nipproponu illi nwaħħlu l- qlub tagħna u ħsibijietna fejn hemm il- veru ferħ, is- somma paċi, mhux suġġetta li tintefa bil- ħsieb tal- mewt.

Paġna XLVII.

Il- gosti t' Alla.

a)	Infatti Ġesù Kristu, il- kompjaċenza tal- Missier, għamel biex jogħġbu f' kollox — kif hu stess qal: "Jiena nagħmel dejjem il- ħwejjeġ li jogħġbuh."

(Io.

VIII, 29) Jagħrafx il- ħwejjeġ li huma t' Alla dak li fih korporalment tgħammar kull milja tad- divinità?

Biex wieħed immela jara x' inhu prezzjuż u ta' gost f' għajnejn Alla jħares fuq Kristu msallab fejn jidher ċar sagrifiċċju ta' Ħeġġa fi mħabba lejn Alla u lejn il- Proxxmu.

b)	Tagħlim fuq dina l- Paġna.

I.	Huwa ċert li dak li tapprova d- Dinja jiddiżapprovah Alla.

II.	Alla qatt ma jiggosta opra li tidher tajba magħmula b' intenzjoni naturali għal xi stima, senswalità jew sustanzi.

III.	Kristu qal li Alla huwa spirtu u li min jadurah jeħtieġ li jadurah bl- ispirtu u bil- verità u li bħal dawn ifittex il- Missier min jadurah.

IV.	Alla jiggosta lilu nnifsu: immela żgur li jsib gost fina meta jarana nixbhuh: ix- xebh t' Alla fina jiġi fl- eżerċizzju tal- ħniena.

c)	Nipproponu, illi jkun fina gost wieħed li nagħtu gost lil Alla: kollox nagħmlu meta hu magħġub quddiemu u li wieħed ikun fina l- biża' li niddiżgustawh.

Paġna XLVIII.

It- tenerezza ta' Qalb Ġesù.

a)	Infatti Ġesù Kristu, mejjet fuq is- salib b' ġenbu miftuħ b' lanza mnejn ħareġ ilma u demm, huwa vittma volontarja — offra ruħu għax ried hu — biex b' hekk il- bniedem ma jaqax vittma tal- mewt eterna.

It- tenerezza ta' qalbu ġagħlitu jbati biex ma jħallix lilna nbatu eternament fil- fjammi tal- ġustizzja.

b)	Tagħlim fuq dina l- paġna.

I.	L- operazzjonijiet esterni jagħtu xhud fuq il- kwalità tal- qalb jekk tajba jew ħażina.

II.	Fiergħa d- devozzjoni lejn il- qalb ta' Ġesù f' min ma jaħfirx lill- għedewwa u f' min jifhem li hu xi ħaġa.

III.	Kristu jridna nistudjaw qalbu: "Itgħallmu minni għax jiena għandi qalbi mansweta u umli."

IV.	Il- mirakli ta' Kristu huma wkoll sinjal ta' qalb verament tenera, li bkiet ma' min kien imbikki, u bihom ta l- veru faraġ.

c)	Nipproponu illi nesponu fi djarna l- immaġni tal- qalb Santissima ta' Ġesù, veru Re tagħna, u nagħtuha qima sabiex tistrieħ fuqna l- barka tiegħu skont id- disa' wegħda tiegħu lil Santa Margerita Alacoque.

Paġna XLIX.

Ir- refuġju tal- midneb.

a)	Infatti Ġesù Kristu, vittma tal- midinbin fuq is- salib qal lill- ħalliel li kien irrikorra lejh: "Illum tkun fil- Ġenna miegħi."

Dan il- ħalliel billi kien ikkundannat għall- mewt mingħajr dubju li kellu gravità fil- ħtija, mill- piena tintgħaraf il- ħtija.

Min ma jersaqx jistkenn fil- pjagi ta' Kristu xħin tassew jemmen li hu b' idejh miftuħa għalhekk sabiex iħaddan il- midinbin li jiġu għandu?

b)	Tagħlim fuq dina l- paġna.

I.	Hu żgur b' xhud min- natura li Alla jaħfer lil min jitolbu bil- verità, għax missier ma jafx ikeċċi 'l ibnu umiljat.

II.	Hu żgur b' xhud mill- fidi li Alla jaħfer lil min jitolbu maħfra bil- verità — mill- parabbola tal- Fariżew u tal- Pubblikan u minn dik tal- Iben il- Ħali.

III.	Hu żgur li Alla ma jaħfirx lil min ma jridx jaħfer.

IV.	M' għandux jistenna maħfra min ikollu fehma li jidneb jew li jkollu fidi dubja u min ma jagħmilx il- mezzi għall- maħfra.

c)	Nipproponu li ma nħallux jum wieħed biss li ma ninżlux għarkubbtejna quddiem Alla tagħna biex nirringrazzjawh u nitolbuh maħfra qabel ma norqdu.

Paġna L.

Il- ħajja ta' dejjem.

a)	Infatti Ġesù Kristu, miet għalina fuq is- salib jiftħilna l- Ġenna u jeħlisna mill- Infern; kieku mal- mewt jispiċċa kollox, bħalma tintefa xemgħa, x' raġun kellu li jmut għalina dana Kristu, raġel approvat minn Alla bil- prodiġji u bil- virtujiet u minnu ddikjarat b' Feddej tagħna?

b)	Tagħlim fuq dina l- paġna.

I.	Is- sens komun naturalment jammetti l- ħajja ta' dejjem mix- xewqa tal- immortalità u mill- abbuż tal- ħżiena fil- libertà.

II.	Kristu qal fil- parabbola li Lazzru kien igawdi fi ħdan Abraham u li l- għani kien ibati midfun fil- fjammi eterni wara mewthom.

III.	L- istorja tagħti xhud fuq il- ħajja eterna mill- apparizzjonijiet approvati ta' mejtin, speċjali dik ta' Pietru Myles.

IV.	Ir- ruħ tagħna hija immortali għax sustanza spiritwali u dotata bil- libertà mħabba r- raġuni tal- premju jew tal- kastig.

c)	Nipproponu illi nqawwu l- fidi tagħna u nwarrbu l- waħx tal- mewt li akkawża tagħha nidħlu bil- ħniena t' Alla fil- Patrija ċelesti.

Konklużjoni.

Nitħaddnu mal- aqwa u mal- ikbar ħabib fidil tagħna u ħuna l- aktar għażiż Kristu Ġesù kruċifiss b' mod tali li tul dan il- pellegrinaġġ tagħna qatt ma nwarrbuh mill- ħarsa tagħna: dan huwa l- Ktieb tal- gwida u tal- veru mistrieħ.

Jaħseb li jeħles il- qilla t' Alla min jittraskura t- tagħlim tas- saħħa mogħti permezz ta' tant Imgħallem ikkonfirmat bis- sinjali prodiġjużi xħin ġie b' tant ħruxija kkastigat disprezz ta' tagħlim mogħti permezz tal- anġli?

Neċċitaw ruħna bil- ħsieb tal- mewt għall- osservanza tal- eżemplari li fuq il- muntanja ġie lilna sponut: il- Fidi tgħidilna li f' hedik is- siegħa nkunu biex naraw dak li qatt ma rajna: ħwejjeġ tal- għaġeb superjuri għal kull stennija tant min- naħa tal- premju kemm ukoll min- naħa tal- kastig.

Mument gravissmu li jasal mingħajr dubju għal min iridu u għal min ma jridux.

Inħarsu lejn il- fedeltà t' Alla li jagħti dak li wiegħed lill- osservanti tat- tagħlim, li permezz ta' Ibnu stess inkarnat ikkomunikalna b' tant sigurezza u maestà. — Kuruna ta' glorja — li fuqha ħadd mhu kapaċi jesprimi farka.

Jekk in- natura mħassra tagħna tixxattar minn hawn u minn hemm biex takkwista l- oġġett temporali li taħseb li jagħtiha l- paċi, kif tista' turi bl- indifferenza m' Alla li temmen fih u li tittamah?

L- opra tikxef il- Fidi fil- persważjoni tal- qalb.

X' kien jenħtieġ, jekk mal- mewt jispiċċa kollox, li Kristu jkun imsallab għall- midinbin?

Il- miġja tiegħu fid- dinja ma għandhiex forsi xhieda biżżejjed?

Mhumiex monumenti sodi s- sena, Ġerusalemm, il- Knisja li ffonda, li bħal siġra tajba tat frott fil- qaddisin li għaġġbu lid- dinja bil- mirakli u l- Istorja speċjalment fl- erba' evanġelji mimlijin bl- operazzjonijiet prodiġjużi?

Mal- mewt ma jispiċċax kollox; iżda jsir il- ġudizzju warajha immedjatament fuq l- osservanza u fuq id- disprezzi tat- tagħlim li tana s- Sinjur Ġesù Kristu li lilu unur u glorja għal dejjem ta' dejjem.

Ammen.


IL- KULT LATRIJA Avvertenzi rigward il- Kult Latrija.

Dan il- Kult għandu jsir flok il- Kult Eptanġeliku, meta d- data 17 jew 27 ta' kull xahar taqa' fil- jum tal- Ħadd.

Fil- Ħdud, 17 u 27, dan il- Kult għandu jsir f' kor wieħed tas- soċji filgħodu: u waranofsinhar, issir il- Qagħda biss, flok l- Unjoni.

Ma jistgħux ikunu ammessi għal dan il- Kult Latrija u la Kandidati u lanqas Magħżulin.

Is- soċji fil- laqgħa ta' dan il- Kult m' għandhomx iżommu xejn quddiemhom għall- adorazzjoni lanqas bank.

Is- superjur u soċju ieħor ikollhom fi jdejhom il- ktieb tal- Kult: is- superjur jaqra l- parti tiegħu, u s- soċju l- ieħor jirrispondi fuq il- ktieb.

Wara s- seba' adorazzjoni, is- superjur jgħid: De Deo nostro, u l- oħrajn ikantaw id- Deus Noster Nru 1, wara s- sbatax in- Nru 2, u wara s- sebgħa u għoxrin in- Nru 3.

Dan il- Kult ma jistax ikun esegwit la fi Knejjes, u lanqas f' Oratorji, b' mod korali.

Is- superjur jagħmel dejjem bilwieqfa kull invitatorju, u s- soċju jirrispondi bilwieqfa u l- oħrajn bilqiegħda, u jqumu biss għall- adorazzjoni li jaqra s- superjur.

Minn adorazzjoni għal oħra jintqiegħed spazju ta' minuta.

Invitatorju.

Sup.

Għeżież aħwa tiegħi, Satana ried li Kristu Ġesù jinżel mal- art u jadurah, allura Ġesù qallu: "Mur, ja Satana: għax hemm miktub: Adura s- Sinjur Alla tiegħek, u servi lilu waħdu."

Matt.

IV.

Alla huwa Spirtu, u min jadurah jenħtieġ li jadurah bl- ispirtu u bil- verità, u bħal dawn ifittex il- Missier min jadurah.

Hekk qal Kristu Ġesù lis- Samaritana.

Joan.

IV.

Tadura 'l Alla bl- ispirtu u bil- verità jfisser li aħna nigglorifikawh permezz ta' volontà tajba u permezz ta' Ġesù Kristu, u b' hekk biss nagħrfuh Uniku Esseri Suprem, Kreatur u Sid ta' kollox u ta' kulħadd.

Alla tagħna ma jaċċettax adorazzjoni b' mod ieħor.

Nistqarru li aħna dnibna, iżda għal li ġej lanqas il- mewt ma tifridna mill- imħabba ta' Alla tagħna bil- għajnuna tal- grazzja tiegħu.

Huwa jilqagħna, meta nersqu lejh bl- ispirtu tal- umiltà u b' qalb sogħbiena.

Ejjew immela, aħwa tiegħi, naduraw 'il min ħalaqna: ejjew inħobbu 'l min ħabbna, qabel ma ħabbejnieh aħna: ejjew nagħtu glorja u unuri denji lil Alla, li ma jċedi lil ħadd l- unur tiegħu.

Kulħadd bilwieqfa jgħid: Alla huwa s- Sinjur, u aħna l- poplu tiegħu: nadurawh b' qalbna kollha, u bil- ħsieb kollu tagħna, permezz ta' Ġesù Kristu, medjatur wieħed tagħna bnedmin.

I. V. Ejjew naduraw 'l Alla.

R. Aħna u kollox minnu, u permezz tiegħu, u għalih innifsu.

Sup.

Nadurawk, o Alla, u lilek waħdek naduraw, għax inti waħdek int li inti, inti waħdek il- bidu u t- tmiem, u mingħajrek xejn ma hu, jew jista' jkun: u biex nadurawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid: Ammen.

II.

V. Ejjew naduraw il- Ħajja ta' Alla.

R. Aħna fih ngħixu, fih niċċaqalqu, u fih aħna aħna.

Sup.

Nadurawk, o Ħajja ta' Alla, u biex nagħmlulek ġubilazzjoni denja tas- sigurezza tiegħek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid: Ammen.

III.

V. Ejjew naduraw l- Unità ta' Alla.

R. Wieħed huwa Alla: iżjed minn Alla wieħed jenħtieġ li minn xulxin jintgħarfu b' xi perfezzjoni li tkun fil- wieħed u le fl- ieħor, li għalhekk dan ma jistax ikun Alla, nieqes minn perfezzjoni.

Sup.

Nadurawk, o Unità ta' Alla, u biex nistqarruk denjament, lilek waħdek noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

IV.

V. Ejjew naduraw it- Trinità f' Alla.

R. Il- Missier huwa Alla, l- Iben huwa Alla, u l- Ispirtu Santu huwa Alla: iżda dawna huma Alla wieħed fi tliet persuni realment distinti.

Sup.

Nadurawk, o Trinità Divina, u biex nagħtuk glorja denja tiegħek ngħaqqdu t- tgħakkis u kull opra tajba tagħna mal- merti tal- pjagi divini ta' ħuna Ġesù Kristu, u noffruhomlok.

Kulħadd wiċċu mal- art jgħid:

Ammen.

V.

V. Ejjew naduraw 'l Alla, il- Missier.

R. Huwa l- Missier, għax mill- eternità ġġenera bil- konoxxenza tiegħu nnifsu l- Uniġenitu Iben tiegħu.

Sup.

Nadurawk, o Alla Missier, u biex aħna ngħaxxquk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

VI.

V. Ejjew naduraw 'l Alla, Iben inkarnat.

R. Dan hu l- uniku maħbub, u l- unika għaxqa ta' Alla l- Missier.

Sup.

Nadurawk, o Alla Iben inkarnat, u biex nistqarruk egwali għall- Missier tiegħek, aħna ħutek noffrulek il- pjagi divini tiegħek.

Kulħadd wiċċu mal- art jgħid:

Ammen.

VII.

V. Ejjew naduraw 'l Alla, Spirtu Santu.

R. Huwa hu l- imħabba eterna bejn il- Missier u l- Iben: għalhekk huwa jipproċedi sostanzjalment mill- wieħed u mill- ieħor.

Sup.

Nadurawk, o Alla Spirtu Santu, u biex nagħrfuk denjament dawl ta' kull verità, u awtur ta' kull don tajjeb, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

VIII.

V. Ejjew naduraw l- Intellett ta' Alla.

R. Kemm hija ħaġa ta' ħadd li jista' jifhem il- ġudizzji ta' Alla!

Kemm ta' ħadd li jista' jsib irkabtu tat- triqat ta' Alla!

Sup.

Nadurawk, o Intellett ta' Alla, u biex napprovaw denjament il- ħsibijiet, u l- ġudizzji, u d- disinji tiegħek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

IX.

V. Ejjew naduraw il- Volontà ta' Alla.

R. Kollox ħalaq Alla għalih innifsu, u għalhekk kollox irieġi għall- volontà tiegħu.

Sup.

Nadurawk, o Volontà ta' Alla, u biex nissodisfawk denjament, noffrulek il- libertà tagħna unitament mal- merti tal- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

X.

V. Ejjew naduraw l- Infinità ta' Alla.

R. Ebda kreatura ma tista' tikkomprendi 'l dan l- Esseri bla tarf u bla tmiem.

Sup.

Nadurawk, o Infinità ta' Alla, u biex denjament u proporzjonatament nunurawk, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XI.

V. Ejjew naduraw l- Eternità ta' Alla.

R. Huwa waħdu Esseri bla bidu u bla tmiem: huwa minnu nnifsu, neċessarju u indipendenti fih innifsu.

Sup.

Nadurawk, o Eternità ta' Alla, u biex nigglorifikawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XII.

V. Ejjew naduraw il- Perfezzjoni ta' Alla.

R. Xejn ma jista' jkun nieqes f' Alla.

Sup.

Nadurawk, o Perfezzjoni ta' Alla, u biex nagħtuk l- isplenduri denji tiegħek waħdek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XIII.

V. Ejjew naduraw l- Omnipotenza ta' Alla.

R. Bil- Kelma omnipotenti ta' Alla dak li ma kienx sar, u xejn ma sar lanqas isir mingħajr din il- Kelma.

Sup.

Nadurawk, o Omnipotenza ta' Alla, u biex ninċensawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XIV.

V. Ejjew naduraw is- Sapjenza ta' Alla.

R. Aħna u kollox taħt il- govern tas- Sapjenza ta' Alla.

Sup.

Nadurawk, o Sapjenza ta' Alla, u biex infaħħruk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XV.

V. Ejjew naduraw it- Tjubija ta' Alla.

R. Kull ġid huwa mit- Tjubija ta' Alla u ebda deni minnha.

Ħadd mhu tajjeb ħlief Alla waħdu.

Sup.

Nadurawk, o Tjubija ta' Alla, u biex nirringrazzjawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XVI.

V. Ejjew naduraw l- Immensità ta' Alla.

R. Kollu kemm hu huwa Alla kullimkien u jimla kull lok.

Sup.

Nadurawk, o Immensità ta' Alla, u biex nagħtuk l- inċens tal- fwieħa denja tiegħek waħdek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XVII.

V. Ejjew naduraw l- Immutabbiltà ta' Alla.

R. Kollox jitbiddel, iżda Alla hu dejjem l- istess fin- natura u fil- ħsibijiet tiegħu.

Sup.

Nadurawk, o Immutabbiltà ta' Alla, u biex insellmulek denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XVIII.

V. Ejjew naduraw il- Providenza ta' Alla.

R. Kull kreatura hija fil- kura tal- Providenza ta' Alla.

Sup.

Nadurawk, o Providenza ta' Alla, u biex inberkuk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XIX.

V. Ejjew naduraw il- Verità ta' Alla.

R. Alla tagħna, verità essenzjali u infallibbli, la jista' jqarraq u lanqas jitqarraq.

Sup.

Nadurawk, o Verità ta' Alla, u biex nittrattawk kif lilek denjament jistħoqq, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XX.

V. Ejjew naduraw l- Immortalità ta' Alla.

R. Ebda deni ma jersaq lejn Alla, jew jista' jagħmillu ħsara.

Sup.

Nadurawk, o Immortalità ta' Alla, u biex nifirħulek denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXI.

V. Ejjew naduraw ix- Xjenza ta' Alla.

R. F' att wieħed jagħraf Alla lilu nnifsu infinitament; u kollox, l- imgħoddi u l- futur, huwa għalih preżenti u miftuħ.

Sup.

Nadurawk, o Xjenza ta' Alla, u sabiex napplawdixxu denjament l- għoli tar- rikkezzi tiegħek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXII.

V. Ejjew naduraw il- Ġustizzja ta' Alla.

R. Ħaġa li twerwer taqa' taħt idejn Alla l- Ħaj.

Sup.

Nadurawk, o Ġustizzja ta' Alla, u biex denjament nirriparaw il- malizzja tagħna, u nħallsuk kif jistħoqqlok, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXIII.

V. Ejjew naduraw il- Ħniena ta' Alla.

R. Bil- Ħniena ta' Alla hija mimlija l- art.

Sup.

Nadurawk, o Ħniena ta' Alla, u biex inkantawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXIV.

V. Ejjew naduraw il- Qdusija ta' Alla.

R. Qaddis, Qaddis, Qaddis is- Sinjur Alla ta' Sabaoth.

Sup.

Nadurawk, o Qdusija ta' Alla, u biex nivvenerawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXV.

V. Ejjew naduraw il- Qawwa ta' Alla.

R. Kollox hu bla ħila mingħajr il- konkors ta' Alla.

Sup.

Nadurawk, o Qawwa ta' Alla, u biex neżaltawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXVI.

V. Ejjew naduraw il- Fedeltà ta' Alla.

R. Fidil huwa Alla, u skont il- ħila jagħti x- xogħol, u skont l- għamil jagħti l- ħlas.

Sup.

Nadurawk, o Fedeltà ta' Alla, u biex nirrikorru denjament għall- għajnuna tiegħek, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXVII.

V. Ejjew naduraw il- Ħlewwa ta' Alla.

R. Il- ħsibijiet ta' Alla mhumiex ħsibijiet ta' niket u ta' dwejjaq, iżda ta' paċi u ta' ħlewwa.

Sup.

Nadurawk, o Ħlewwa ta' Alla, u biex napprezzawk denjament, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXVIII.

V. Ejjew naduraw l- Imħabba ta' Alla.

R. Kull nifs ikollna nistqarru li Alla qiegħed iħobb.

Sup.

Nadurawk, o Mħabba ta' Alla, u biex ninkurunawk b' rikonoxxenza denja, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXIX.

V. Ejjew naduraw il- Manjifiċenza ta' Alla.

R. Ix- xhieda tas- Sinjur mhumiex kliem li l- leħen tagħhom ma jinstamax: is- smewwiet ixandru l- kobor tiegħu, u s- sinjali ta' jdejh huma kbar u tal- għaġeb.

Sup.

Nadurawk, o Manjifiċenza ta' Alla, u biex nerfgħu lejk denja eżultanza, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXX.

V. Ejjew naduraw l- Isem ta' Alla.

R. L- għajnuna u l- qawwa tagħna fl- Isem Imqaddes ta' Alla.

Sup.

Nadurawk, o Isem ta' Alla, u biex ninvokawh denjament fuqna, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

XXXI.

V. Ejjew naduraw il- Glorja ta' Alla.

R. Alla jgħammar fit- tempju tal- glorja infinita tiegħu, jiġifieri, fih innifsu.

Sup.

Nadurawk, o Glorja ta' Alla, u biex intellgħu quddiemek inni denji tiegħek u nkabbruk, noffrulek il- pjagi divini ta' ħuna Ġesù Kristu.

Kulħadd wiċċu mal- art jgħid:

Ammen.

Konklużjoni.

Sup.

O Sinjur Alla, o Int li inti, o Omnipotenza, o Sapjenza, o Tjubija, o Esseri infinit, o Spirtu qaddis, u qawwi, u immortali, aħna u kulħadd ikollna ngħidulek: "Kemm huma terribbli l- opri tiegħek, o Sinjur!"

(Ps 56.)

Aħna ma narawkx, iżda mill- opri tiegħek nistqarruk waħdek denn ta' kull glorja u ta' kull tifħir.

U, billi ħadd ma jista' jagħtik glorja u tifħir denn tiegħek, ħlief permezz ta' Ġesù Kristu, li ġie fid- dinja għall- ġieħ tiegħek u għas- saħħa tagħna bnedmin, għax Inti infinit; għalhekk, o Alla, Missier, permezz tiegħu nnifsu, li hu l- Iben Uniġenitu tiegħek inkarnat, u miegħu nnifsu, u fih innifsu flimkien mal- Ispirtu Santu aħna nagħtuk tifħir, u glorja, u benedizzjoni, u ringrazzjamenti tassew u tassew denji tiegħek waħdek għal dejjem ta' dejjem.

R. Ammen.

Ammen.

Ammen.

Sup.

Ejjew nifirħu lil Marija Santissma għall- Grazzja li sabet quddiem Alla.

R. U nirrikorru dejjem lejha f' kull bżonn tagħna, għax hija potenti u ħanina.

Sup.

Nifirħulek, o Marija, għax Alla l- Missier għażlek b' bintu, u Alla l- Iben għażlek b' ommu, u Alla l- Ispirtu Santu għażlek b' għarusa singulari tiegħu.

Inti tassew sibt grazzja quddiem is- Santissma Trinità, u minn dina l- grazzja aħna wkoll nirċievu dejjem ir- ruġjada tal- benedizzjoni u tal- paċi.

Ikun imbierek l- ilsien imqaddes tiegħek li ppronunzja l- ammirabbli Fiat (ikun magħmul), għax minn dina l- kelma tiegħek sar bniedem l- Iben ta' Alla.

Ikun imbierek il- ġuf verġinali u mqaddes tiegħek, għax ġieb fih l- Iben ta' Alla inkarnat minnek permezz tal- Ispirtu Santu.

Ikun imbierek is- sider tiegħek imqaddes, għax radda' l- Medjatur wieħed tagħna 'l Ġesù Kristu, l- Iben uniġenitu ta' Alla u tiegħek.

Ikun imbierek il- mument li fih inti ġejt imnissla fid- dinja mingħajr ħtija oriġinali.

Marija Santissma, aħna għandna fiduċja kbira wisq fik: għalhekk nitolbuk li inti teħlisna bil- potenza tiegħek mill- għedewwa kollha ta' ruħna u ta' ġisimna, u li ssalvana.

R. Ammen.